Vitaj v súťaži iBobor.

Súťaž sa skladá z 9 otázok, 3 jednoduchých, 3 ťažších a 3 náročných.

Na riešenie úloh máš 40 minút.

Každú odpoveď napíš za slovom Odpoveď, ktoré je vždy na konci úlohy.

V rámci časového limitu sa môžeš vracať k už zodpovedaným otázkam a meniť svoje rozhodnutia, prípadne odpoveď na niektorú otázku úplne zmazať.

Po vyriešení súťažných úloh ulož súbor použitím klávesovej konbinácie Ctrl+S.

Počet získaných bodov sa dozvieš do týždňa. Za správne odpovede sa Ti body pripočítajú (3 body za jednoduchú, 4 body za ťažšiu a 5 bodov za náročnú) a za nesprávne sa odpočítajú (1 bod za jednoduchú, 1,33 bodu za ťažšiu a 1,66 bodu za náročnú).

Ak nenapíšeš žiadnu odpoveď, za úlohu získaš 0 bodov.

Aby v súťaži nikto nemal záporný počet bodov, dostaneš počiatočný bonus 15 bodov, z ktorého sa Ti odpočítavajú body za nesprávne odpovede. Preto najmenší možný počet bodov, ktoré sa môžeš dosiahnuť (pri všetkých nesprávnych odpovediach) je 0 bodov a najväčší počet je 51 bodov.

Prajeme Ti veľa šťastia.

### 1. Úloha: BeaverBook

Bobor Danko má jedenásť rokov. Rád by sa prihlásil ne webe do sociálnej siete BeaverBook, ale tam sa môžu registrovať bobry až od 13 rokov.

Čo má robiť?

1. Poprosí svoju 14-ročnú sestru, aby sa tam prihlásila a použije jej prístupové údaje.
2. Pri registrácii zadá, že má 13 rokov alebo viac.
3. Musí počkať, kým bude mať 13 rokov.
4. Má požiadať mamu o povolenie.

Odpoveď:

### 2. Úloha: E-mailová adresa

Bobor Damián, žiak piatej triedy, si ide vytvárať školskú emailovú adresu. Z nej bude počas niekoľkých ďalších rokov odovzdávať domáce úlohy a tiež písať pani učiteľke.

Ktorý z nasledujúcich návrhov na emailovú adresu je pre neho najvhodnejší?

1. 9 náhodných veľkých písmen
2. Damian5A
3. DamianBobor
4. 20 náhodných číslic

Odpoveď:

### 3. Úloha: Čo nemôže použiť?

Bobor si chce preniesť súbor zo školského počítača na svoj počítač, ktorý má doma.

Ktoré z nasledujúcich zariadení na to nemôže použiť?

1. USB kľúč
2. internet
3. klávesnica
4. CD

Odpoveď:

### 4. Úloha: Obľúbenosť programov

V triede zisťovali obľúbenosť webových stránok KecKlub a Telefón. Zistili, že:

* šestnásť dievčat obľubuje viac KecKlub
* dvanásť dievčat obľubuje viac Telefón
* trinásť chlapcov obľubuje viac KecKlub
* pätnásť chlapcov obľubuje viac Telefón

**Ktoré** z nasledujúcich tvrdení je pravdivé?

1. Dievčatá majú radšej KecKlub ako Telefón
2. Chlapci majú radšej KecKlub ako Telefón
3. KecKlub má radšej viac chlapcov ako dievčat
4. Telefón má radšej viac dievčat ako chlapcov

Odpoveď:

### 5. Úloha: Rodinné vzťahy

Bobor Dávid má štyri deti. Volajú sa Ján, Anna, Pavol a Mária. Všetci už majú svoje deti. Ján má syna Jakuba, Anna má syna Tomáša, Pavol má dcéru Luciu a Mária má syna Petra.

Ktoré z nasledujúcich tvrdení je pravdivé?

1. Dávid je Máriin dedko
2. Lucia je Dávidova babka
3. Dávid je Tomášov dedko
4. Mária je Luciina babka

Odpoveď:

### 6. Úloha: Zmrzlina

Stroj na zmrzlinu vyrába vždy iba trojkopčekovú zmrzlinu a dodržiava pri tom rovnaký systém pri zoraďovaní kopčekov. Prvé dve zmrzliny mali nasledujúce poradie kopčekov:

Prvá zmrzlina: jahodová, vanilková, čokoládová

Druhá zmrzlina: čokoládová , jahodová, vanilková

Aké bude poradie kopčekov v tretej zmrzline?

1. vanilková, jahodová, čokoládová
2. čokoládová, vanilková, jahodová
3. vanilková, čokoládová, jahodová
4. vanilková, vanilková, jahodová

Odpoveď:

### 7. Úloha: Robot

Kresliaci robot pozná príkazy:

* krok – urobí krok smerom, ktorým je natočený
* vpravo – otočí sa na mieste vpravo,
* vľavo – otočí sa na mieste vľavo,
* opakuj číslo [príkaz príkaz ...] – robot zopakuje príkazy v zátvorkách toľkokrát, koľko udáva číslo pred zátvorkou

Ktorým z týchto príkazov nakreslí robot obdĺžnik?

1. opakuj 4 [krok vľavo]
2. opakuj 2 [krok krok vľavo krok vľavo]
3. opakuj 2 [krok krok vľavo krok vpravo]
4. opakuj 2 [krok krok vľavo krok krok vpravo]

**Odpoveď:**

### 8. Úloha: Vo výťahu

Na deviatom poschodí nastúpili do výťahu traja bobry. Jeden ide na prvé poschodie, druhý na šestnáste a tretí na dvadsiate poschodie.

V akom poradí má výťah navštíviť prvé, šestnáste a dvadsiate poschodie, aby prešiel čo najkratšiu cestu?

1. 16, 20, 1
2. 20, 16, 1
3. 1, 16, 20
4. 16, 1, 20

Odpoveď:

### 9. Úloha: Text odzadu

Bobor Mišo v programe na spracovanie textu napísal text ***Bobor pláva***   
  
Bobor Mišo stlačil tlačidlo Otoč text. Text sa zmenil tak, že bol celý napísaný po písmenách odzadu. Potom stlačil tlačidlo Otoč slová. Text sa zmenil tak, že každé slovo ostalo na svojom mieste, ale bolo napísané odzadu.

Ako vyzeral text?

1. Bobor pláva
2. pláva Bobor
3. aválp roboB
4. roboB aválp

Odpoveď: